text: Den nærmeste familie til kaffe
  22 december 2012 kl. 17.50
  Ikke færre end 140 små og store mødte op til sirupskage og brunkager, da 90-årige Julie Sørensen fra Ågård lørdag havde inviteret den nærmeste familie til fødselsdagskaffe.
  Julie Sørensen er født juleaften, og indtil hun blev 70 år, holdt hun altid stor fødselsdagsfest for hele familien hvert eneste år.
  Men med 13 børn, børnebørn og ikke mindst en hastigt voksende flok af oldebørn og tipoldebørn er det lokale forsamlingshus blevet for småt.
  
  Dans om juletræet
  Fødselsdagen i år blev derfor holdt i Bramdrupdam-Hallerne.
  Den 90-årige fødselar indledte dagen med en tale til sine nærmeste:
  - Jeg er desværre ikke så god til det her, men I ved, jeg holder af jer.
  Julie Sørensen havde igen i år - traditionen tro - selv sørget for hjemmebagte jule-småkager, mens hun overlod lagkagerne til hallens køkken.
  Fødselsdagen sluttede med dans om juletræet - og i Julie Sørensens familie er det i hvert fald ikke et problem at nå rundt om træet.
  